b'\n_START_ARTICLE_\nBo\xc5\xa1ko Buha\n_START_SECTION_\n\xc5\xbdivljenje\n_START_PARAGRAPH_\nRodil se je v srbski dru\xc5\xbeini. Kot otrok revnih kmetov, ki so po 1. svetovni vojni naselili Podravino, je po osnovni \xc5\xa1oli ostal doma na vasi. Po napadu sil osi na Kraljevino Jugoslavijo in po ustanovitvi NDH je njegova dru\xc5\xbeina postala tar\xc4\x8da usta\xc5\xa1ev. Po begu dru\xc5\xbeine v Srbijo je Buha prvi\xc4\x8d pri\xc5\xa1el do ozemlja pod nadzorom partizanov. Ker je bil premlad, star le 15 let, so ga ti sprva zavrnili. V partizanske vrste mu je uspelo priti \xc5\xa1ele po nekaj poizkusih. Tako se je leta 1942 pridru\xc5\xbeil 2. proletarski udarni brigadi NOV in POJ, in sicer v njen 4. bataljon._NEWLINE_Pri obrambi U\xc5\xbeic in nato v boju s \xc4\x8detniki na Tre\xc5\xa1njici in Karanu je pokazal veliko juna\xc5\xa1tvo. Usposobil se je za prikrit pristop do sovra\xc5\xbenikovih bunkerjev in njihovo uni\xc4\x8devanje z ro\xc4\x8dnimi granatami. Njegove sposobnosti in juna\xc5\xa1tvo so postale legendarne, njegovo enoto z ve\xc4\x8d mladimi in otroki pa so poimenovali\xc2\xa0\xc2\xbbPartizansko topni\xc5\xa1tvo\xc2\xab. Izkazal se je v nizu bojev na \xc4\x8cajni\xc4\x8du, Kozari, Tar\xc4\x8dinu, Kupresu, Jajcu, Livnu in na drugih krajih. Proti koncu leta 1942 ga je prvi\xc4\x8d javno pohvalil Josip Broz-Tito. Tudi v kasnej\xc5\xa1ih bojih na Kupresu in v 5. sovra\xc5\xbeni ofenzivi je pokazal veliko juna\xc5\xa1tvo, zaradi \xc4\x8desar ga je znova dvakrat pohvalil vrhovni poveljnik._NEWLINE_Umrl je v bli\xc5\xbeini vasi Jabuka pri Prijepolju, ko je kamijon, na katerem se je peljal, padel v zasedo srbskih \xc4\x8detnikov._NEWLINE_Za narodnega heroja Jugoslavije je bil progla\xc5\xa1en 20. decembra 1952._NEWLINE_Po njem so imenovali gledali\xc5\xa1\xc4\x8de v Beogradu. Leta 1979 je Branko Bauer posnel film o njegovem \xc5\xbeivljenju Bo\xc5\xa1ko Buha.'